**Filomeno do Nascimento Vieira Dias** (født 18. april 1958 i Luanda i Portugisisk Angola) er katolsk erkebiskop av Luanda i Angola.

Liv og virke
------------

### Bakgrunn

Vieira Dias tilhører en berømt angolansk familie med sterke bånd til Movimento Popular de Libertação de Angola - Partido do Trabalho -«folkebevegelsen for frigjøring i Angola» (MPLA). Han er i slekt med general Hélder Vieira Dias, kjent som «Kopelipa», et medlem av den indre krets rundt José Eduardo dos Santos, som var president i Angola fra 1979 til 2017. Han er også oldebarnet til musikeren og den politiske aktivist Carlos Aniceto Vieira Dias, kjent som «Liceu», som var en grunnlegger av bandet Ngola Ritmos så vel som av MPLA, og han var i slekt med musikeren Ruy Alberto Vieira Dias Mingas, som skrev musikken til «Angola Avante!», Angolas nasjonalsang.

Vieira Dias studerte i kapusinernes småseminar i Luanda og i presteseminaret *Cristo Rei* i Huambo. Han tok lisensiat i teologi ved Det pavelige universitet Urbaniana i Roma, en doktorgrad i teologi fra Lateranuniversitetet og lisensiat i filosofi fra Det pavelige universitet Gregoriana. Han studerte journalistikk i Luanda og ved Institut Catholique de Paris. Han har også diplom i juridisk-administrativ praksis fra Kleruskongregasjonen i Roma.

### Prest

Filomeno Vieira Dias ble presteviet 23. april 1983 i Luanda.

Etter prestevielsen virket Dias som kapellan og som sogmnerprest for forskjellige menigheter; han rektor for presteseminarer i Luanda; viserektor ved Det katolske universitet i Angola, foreleser i filosofi, fundamentalteologi, afrikansk historie, afrikansk filosofi, samtidsfilosofi og teologisk etikk. Han tjente i flere bispedømmekomiteer og var medlem av *Jacques Maritain International Association for Development Studies*. Han var medlem av tilsynsrådet for Foreningen for portugisiskspråklige universiteter, og var medlem av Boston-baserte *Angola Educational Assistance Fund og av Scientific Society* ved Universidade Católica Portuguesa.

### Hjelpebiskop i Luanda

Pave Johannes Paul II utnevnte ham den 3. oktober 2003 til hjelpebiskop i erkebispedømmet Luanda og til titulærbiskop av *Flumenpiscense*. Han ble bispeviet av den emeriterte erkebiskop av Luanda, kardinal Alexandre do Nascimento, den 11. januar 2004. Medkonsekrerende var den apostoliske nuntius til Angola, erkebiskop Giovanni Angelo Becciu, og erkebiskopen av Luanda, Damião António Franklin.

Provinsen og eksklaven Cabinda
### Biskop av Cabinda

Den 11. februar 2005 ble han utnevnt til biskop av Cabinda. Hans personlige bånd til Cabinda var knyttet til en periode tidlig i hans prestevirke da han hadde vært sjelesørger i en menighet der.

Fordi han ikke var fra Cabinda, og på grunn av hans familieforbindelser til José Eduardo dos Santos' regjering, var Vieira Dias' utnevnelse kontroversiell og ble møtt med massive protester fra katolikker i provinsen Cabinda. Hans forgjenger, biskop Paulino Fernandes Madeca, var kjent for å ha vært sympatisk overfor cabindaseparatistenes sak.

Bispekonferansen for Angola og São Tomé (CEAST) avviste motstanden i Cabinda mot biskop Vieira Dias, og advarte mot politisering av kirken i Cabinda.

I biskop Vieira Dias' fravær ble Eugenio Dal Corso, den gang biskop av Saurímo, sendt til Cabinda i juli for å bli apostolisk administrator av bispedømmet. Den 18. juli ble han slått i sakristiet mens han forberedte seg på å feire messe, og måtte bringes til sykehus. Dal Corso svarte med å stenge sognekirken og suspendere dens sogneprest, fader Jorge Casimiro Congo. Etter at lokale prester, inkludert Cabindas generalvikar fader Raul Tati, protesterte mot dette trekket ved å skrive til Vatikanet med en forespørsel om Dal Corsos avgang, avskjediget biskop Dal Corso Tati fra stillingen. Mange prester i Cabinda streiket i solidaritet med de suspenderte prestene og nektet å feire messe. Mens CEAST uttalte at det holdt prestene fullstendig ansvarlige for ikke å feire messe, svarte fader Congo at det ikke var blitt holdt noen dialog med Cabinda-prestene og folket. I mellomtiden uttalte *Frente para a Libertação do Enclave de Cabinda* at den holdt CEAST ansvarlig for konfrontasjonen og antydet at bispekonferansen ble manipulert av den angolanske regjering.

Pavelig nuntius Giovanni Angelo Becciu understreket at Vieira Dias' utnevnelse var et spørsmål om pavelig privilegium og at den ikke ville bli tilbakekalt. Han kom til Cabinda for å møte Dal Corso, og mens han holdt et «broderlig» møte med Cabinda-prestene, var hans møte med lekfolk «fiendtlig» og bilen hans ble steinet av en folkemengde.

I begynnelsen av desember 2005 ble det inngått en avtale om gjenopptakelse av feiringen av messene. I slutten av mars 2006 erklærte CEAST at det religiøse liv til Cabinda bispedømme var tilbake til det normale. Vieira Dias' innsettelse i embedet fant sted den 10. juni 2006.

Mens han var biskop av Cabinda, fungerte Vieira Dias som koordinator for pave Benedikt XVIs besøk i Angola i 2009.

Den 21. november 2009 ble han valgt til visepresident for Bispekonferansen for Angola og São Tomé.

### Erkebiskop av Luanda

Pave Frans utnevnte ham den 8. desember 2014 til erkebiskop av Luanda. Han ble innført i dette embedet den 24. januar året etter. Frem til at hans etterfølger i Cabinda, Belmiro Cuica Chissengueti, ble bispeviet den 7. oktober 2018, var han også apostolisk administrator for bispedømmet Cabinda.

Den angolanske regjering ble meldt å ha blitt svært forarget over at pave Frans i oktober 2019 ikke kreerte den 61 år gamle angolanske innfødte Vieira Dias til kardinal, men istedet valgte den 80 år gamle italienske misjonær Eugenio Dal Corso, som var biskop emeritus av de angolanske bispedømmer Saurímo og Benguela.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Giovanni Francesco Albani (1720-1803) \*1760
* Kardinal Carlo Rezzonico den yngre (1724-1799) \*1773
* Kardinal Antonio Dugnani (1748-1818) \*1785
* Erkebiskop Jean-Charles de Coucy (1746-1824) \*1790
* Kardinal Gustave-Maximilien-Juste de Croÿ-Solre (1773-1844) \*1820
* Biskop Charles-Auguste-Marie-Joseph Forbin-Janson (1785-1844) \*1824
* Kardinal François-Auguste-Ferdinand Donnet (1795-1882) \*1835
* Biskop Charles-Emile Freppel (1827-1891) \*1870
* Kardinal Louis-Henri-Joseph Luçon (1842-1930) \*1888
* Kardinal Charles-Henri-Joseph Binet (1869-1936) \*1920
* Kardinal Maurice Feltin (1883-1975) \*1928
* Kardinal Jean-Marie Villot (1905-1979) \*1954
* Erkebiskop Giovanni De Andrea (1928-2012) \*1975
* Kardinal Alexandre do Nascimento (1925- ) \*1975
* Erkebiskop *Filomeno do Nascimento Vieira Dias* (1958-) \*2004

Referanser
----------

1. 1 2  Sul d'Angola, Nelson (10. desember 2014). «Ligação de novo arcebispo de Luanda à Presidência de Angola cria controvérsia». Deutsche Welle.
2. ↑  dos Santos, Jacques Arlindo (1999). *ABC do Bê Ó* (1 utg.). Luanda: Edições CC. s. 122–123.
3. 1 2 3  «Rinunce e Nomine, 25.10.2003» (pressemelding) **(italiensk)**. Holy See Press Office. 25. oktober 2003.
4. 1 2  «Dom Filomeno do Nascimento Vieira Dias é o novo Arcebispo da Arquidiocese de Luanda» **(portugisisk)**. Vatican Radio. Besøkt 3. desember 2019.
5. ↑  «Rinunce e Nomine, 11.02.2005» (pressemelding) **(italiensk)**. Holy See Press Office. 11. februar 2005.
6. ↑  «Angola: Provincial Gov't, Catholic University to Help New Bishop». *Africa News*. Angola Press Agency. 12. januar 2004.
7. 1 2  «Priests go on strike in Cabinda». *Africa Analysis* (476). 26. august 2005.
8. 1 2  Pham, J. Peter (4. juli 2007). «Cabinda: The "Forgotten Conflict" America Can't Afford to Forget». *World Defense Review*.
9. ↑  «Angola: Episcopal Conference Deplores Church Attitude in Cabinda». Africa News. Angola Press Agency. 12. mars 2005.
10. ↑  «Undeterred by an attack in the sacresty Bishop Eugenio Dal Corso new Administrator Apostolic of Cabinda assures Fides: "I will stay and carry on the task entrusted to me by the Church"». Agenzia Fides. 21. juli 2005.
11. 1 2  Reed, Kristin (2009). *Crude Existence: The Politics of Oil in Northern Angola*. Berkeley: University of California Press. s. 168, 261.
12. 1 2  «Núncio Apostólico diz que "chegou a altura" da posse do Bispo de Cabinda». Angonoticias. 7. juni 2016.
13. 1 2  «Vatican embroiled in crisis». *Africa Analysis* (478). 21. oktober 2005.
14. ↑  Coelho, Alberto (22. mai 2021). «Chissengueti: "Não encontrei uma Igreja dividida"». *Jornal de Angola* **(portugisisk)**.
15. ↑  «Autoridades angolanas encerram a Igreja Católica das Américas de Cabinda» **(portugisisk)**. e-Global. 23. november 2018.
16. ↑  «"Dom Filomeno é tido como estrangeiro em Cabinda"». Angonotícias. 12. juli 2005. Besøkt 10. desember 2019.
17. ↑  «Angola; Pope Benedit Visit Programme Announced Monday». Africa News. Angola Press Agency. 24. januar 2009.
18. ↑  «Nomina dell’Arcivescovo di Luanda (Angola)». *Tägliches Bulletin* **(italiensk)**. Presseamt des Heiligen Stuhls. 8. desember 2014. Besøkt 8. desember 2014.
19. ↑  «Papal appointment provokes ire in Luanda». *Africa Intelligence: West Africa Newsletter*. Indigo Publications. 11. september 2019.
20. ↑  catholic-hierarchy.org donved, lest 12. juni 2022

Bemerkninger
------------

**Type numrering**
1. ↑  Kongo og Tati og noen andre sluttet seg til *Igreja Católica das Américas*, tilknyttet en biskop Cupertino Teixeira fra Kappverde som residerte i Massachusetts i USA.

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** ISNI
 |